กองทัพบก ยังคงส่งกำลังพลช่วยอำนวยความสะดวกผู้ใช้บริการรถไฟฟ้า BTS ทั้ง 17 สถานีทั่วกรุงเทพมหานคร
กองทัพบก ยังคงส่งกำลังพลช่วยอำนวยความสะดวกผู้ใช้บริการรถไฟฟ้า BTS ทั้ง 17 สถานีทั่วกรุงเทพมหานคร พันเอกหญิง ศิริจันทร์ งาทอง รองโฆษกกองทัพบก เปิดเผยว่า ตลอด 4 เดือนที่กองทัพบกได้สนับสนุนรัฐบาลและช่วยเหลือประชาชนจากสถานการณ์ไวรัส COVID-19 อย่างต่อเนื่อง อาทิ การช่วยคัดกรองการผ่านเข้าประเทศตามท่าอากาศยานและด่านชายแดน  จุดตรวจตามมาตรการเคอร์ฟิว การจัดส่งอาหารและเครื่องใช้ให้ประชาชนที่บ้าน รถครัวสนาม รวมทั้งการดูแลพื้นที่ควบคุมโรคแห่งรัฐจำนวน 6 แห่ง ซึ่งปัจจุบัน ณ วันที่ 17 พฤษภาคม 2563 กำลังดูแลผู้ที่เดินทางกลับจากต่างประเทศ 1,551 คน และล่าสุด กองทัพบกได้รับมอบหมายให้จัดตั้งเพิ่มอีก 2 แห่งในจังหวัดชลบุรี คือ โรงแรมจอมเทียน ปาล์มบีช และโรงแรมไบรตัน แกรนด์ เตรียมเปิดในสัปดาห์นี้จากการที่สถานการณ์ COVID-19 มีแนวโน้มที่ดีต่อเนื่อง รัฐบาลได้ผ่อนปรนมาตรการต่างๆ เพื่อให้ประชาชนเริ่มกลับมาใช้ชีวิตตามปกติ โดยเฉพาะการเดินทางด้วยระบบขนส่งสาธารณะในพื้นที่กรุงเทพมหานคร ได้เปิดการเดินรถไฟฟ้าบีทีเอส มีผู้ใช้บริการเป็นจำนวนมาก ทางบริษัท ระบบขนส่งมวลชนกรุงเทพ จำกัด จึงประสานขอรับการสนับสนุนกำลังทหาร เพื่อช่วยอำนวยความสะดวกประชาชนที่มาใช้บริการ ซึ่งกองทัพบกได้มอบให้กองทัพภาคที่ 1 จัดกำลังพลจากกองพลที่ 1 รักษาพระองค์, กองพลทหารม้าที่ 2 รักษาพระองค์ และมณฑลทหารบกที่ 11 เข้าสนับสนุนภารกิจดังกล่าว ณ สถานีรถไฟฟ้าบีทีเอส จำนวน 17 สถานีทั่วกรุงเทพมหานคร ปฏิบัติงานตลอดช่วงเวลาการเดินรถ เน้นดูแลความเรียบร้อย อำนวยความสะดวก และประชาสัมพันธ์ ให้ผู้โดยสารปฏิบัติตามมาตรการป้องกันการแพร่ระบาด COVID–19 โดยเริ่มดำเนินการมาตั้งแต่ 8 พฤษภาคมที่ผ่านมา ซึ่งได้รับความร่วมมือจากประชาชนเป็นอย่างดี ปัจจุบันกำลังพลของกองทัพบกยังคงให้การดูแลผู้ใช้บริการรถไฟฟ้าอย่างต่อเนื่อง ทั้งนี้ อาจมีการปรับเปลี่ยนไปตามมาตรการผ่อนปรนของรัฐบาล ในระยะต่อไป